ইডেনে আর নামছেন না শুভমন! ১০ ব্যাটার নিয়েই খেলতে হবে ভারতকে?

ওয়েব ডেস্ক: ইডেন টেস্টে (Eden Test) বড় ধাক্কা টিম ইন্ডিয়ার শিবিরে। গুরুতর চোটের (Injury) কারণে প্রথম টেস্টের বাকি অংশে আর মাঠে নামতে পারবেন না ভারত অধিনায়ক শুভমন গিল (Shubman Gill)। শনিবার দ্বিতীয় দিনের খেলা শেষে অ্যাম্বুল্যান্সে করে তাঁকে সরাসরি দক্ষিণ কলকাতার উডল্যান্ডস হাসপাতালে নিয়ে যাওয়া হয়। বর্তমানে তিনি বিসিসিআই-এর (BCCI) মেডিক্যাল টিমের পর্যবেক্ষণে রয়েছেন বলে খবর। সেই সঙ্গে আগামী গুয়াহাটি টেস্টেও তাঁর খেলা নিয়ে বাড়ল সংশয়।

বোর্ড সূত্রে জানা গিয়েছে, শনিবার ঘুম থেকে উঠেই ঘাড়ে তীব্র ব্যথা অনুভব করেন শুভমন। তখনই পেইনকিলার নেন তিনি। ব্যাট করতে নামার আগে আরও একবার ওষুধ খেয়েও উপকার মেলেনি। ক্রিজে নেমে তৃতীয় বলে সাইমন হারমারকে স্লগ–সুইপ মারতে গিয়ে ঘাড়ে আবার টান ধরে। সঙ্গে সঙ্গে ফিজিয়ো মাঠে এসে প্রাথমিক পরীক্ষা করেন এবং তাঁকে তুলে নিয়ে যাওয়া হয়। জানা গিয়েছে, শুভমনের চোট এতটাই গুরুতর যে তিনি ঘাড় নাড়াতেই পারছেন না। মেরুদণ্ডেও অস্বস্তি রয়েছে বলে জানা খবর। ফলে ইডেন টেস্টে তাঁর ফেরার সম্ভাবনা একেবারেই নেই।

আরও পড়ুন: রবিবারই শেষ ইডেন টেস্ট! এই মুহূর্তে ম্যাচে কতটা এগিয়ে ভারত? দেখুন

শনিবার হাসপাতালে পৌঁছনোর পর গিলের এমআরআই করা হয়। রিপোর্টে ঘাড় শক্ত হয়ে যাওয়ার প্রমাণ মিলেছে। আশঙ্কার বিষয়, বছরখানেক আগে যে চোটে তিনি ভুগেছিলেন, বর্তমান এমআরআই রিপোর্ট সেই পুরনো চোটের সঙ্গে মিল খুঁজে দিচ্ছে। এ অবস্থায় তাঁকে কতদিন বিশ্রামে থাকতে হবে বা পুনর্বাসন প্রক্রিয়া কত দীর্ঘ হবে, সে সম্পর্কে এখনও কিছু জানায়নি বোর্ড।

এদিকে সামনে গুয়াহাটি টেস্ট। কিন্তু শুভমনের বর্তমান পরিস্থিতি দেখে ক্রিকেটমহলে জল্পনা শুরু হয়েছে – দ্বিতীয় টেস্টে তিনি আদৌ কি দলকে নেতৃত্ব দিতে পারবেন? মেডিক্যাল টিমের রিপোর্ট না আসা পর্যন্ত কোনও সিদ্ধান্ত জানাবে না বোর্ড। তবে তাঁর শারীরিক অবস্থার যা চিত্র, তাতে গুয়াহাটি টেস্টেও গিলকে পাওয়া নিয়ে বড় প্রশ্নচিহ্ন তৈরি হয়েছে।