আড়াই দিনেই শেষ টেস্ট! ইডেনে লজ্জার হার ভারতের

ওয়েব ডেস্ক: আড়াই দিনে পড়ল ৩৮ উইকেট। ইডেন টেস্টে (Eden Test) দক্ষিণ আফ্রিকার কাছে লজ্জার হার ভারতের (India Vs South Africa)। অথচ রবিবার খেলা শুরুর আগে ভারতই ছিল চালকের আসনে। কিন্তু শেষ হাসি হাসলেন টেম্বা বাভুমাই। কয়েকঘন্টার মধ্যে লড়াইয়ে ফিরে ম্যাচ জিতে নিল প্রোটিয়া দল। হাসপাতালে শুয়েই দলের হার দেখতে হল অধিনায়ক শুভমন গিলকে। সেই সঙ্গে অর্ধেক সময়ে টেস্ট শেষ হয়ে যাওয়ার ফের একবার ইডেনের বাইশ গজ নিয়ে জোরালো হল একাধিক প্রশ্ন।

তবে সব দোষ তো আর পিচকে দেওয়া যায় না। ইডেনে ভারতের কোনও ব্যাটারকেই সেভাবে রান পেতে দেখা গেল না। দুই ইনিংসে লাগাতার যশস্বী, রাহুল, পন্থ, জুরেলরা। ওয়াশিংটন, অক্ষর, জাদেজার মতো অলরাউন্ডাররা ম্যাচের অবস্থা বুঝে খেলার চেষ্টা করলেও বাকি ব্যাটারদের মধ্যে টেস্ট ক্রিকেট খেলার ধৈর্য্যটাই দেখা গেল না। ফলস্বরূপ, প্রথম ইনিংসে ১৮৯ উঠলেও, দ্বিতীয় ইনিংসে ভারত ১০০-র গণ্ডিও টপকাতে পারল না। ৯৩ রানে শেষ হল ইনিংস। আর জবরদস্ত কামব্যাক করে ৩০ রানের সূক্ষ্ম ব্যবধানে ইডেন জয় করে নিয়ে গেল দক্ষিণ আফ্রিকা।

আরও পড়ুন: মিনি-নিলামে এই ৫ প্লেয়ারের জন্য নিশ্চিতভাবে দর হাঁকাবে KKR!

আসলে রবিবার দক্ষিণ আফ্রিকা যেভাবে খেলল, তাতে করে অধিনায়ক টেম্বা বাভুমার প্রশংসা না করে উপায় নেই। প্রথমে ব্যাট হাতে দায়িত্ব নিয়ে শেষ পর্যন্ত টিকে থাকা এবং পরে পিচ এবং আবহাওয়ার মেজাজ বুঝে বোলারদের ব্যবহার করে কয়েকঘন্টার মধ্যে ভারতীয় দলকে গুটিয়ে দেওয়া- ইডেনে বাভুমার সমস্ত কিছুতেই এক পরিপক্কতার ছাপ দেখা গেল। বোলারদের বাদ দিলে ভারতের কোনও খেলোয়াড়ই সেই ধৈর্য্য দেখাতে পারেননি।

সব শেষে পিচের কথা না বললেই নয়। ইডেনের বাইশ গজে প্রথম দিন থেকেই উইকেট পড়ার প্রবণতা দেখেই প্রশ্ন উঠেছিল। আশা ছিল ৬ বছর পর টেস্ট ক্রিকেটের আয়োজন করা ইডেন অন্তত চারদিন দর্শকদের বিনোদন দেবে, কিন্তু সেই আশাও শেষ হয়ে গেল মাত্র আড়াই দিনেই। এই বিতর্ক তো চলবে, সেই সঙ্গে আবার ভারতীয় টেস্ট দল নিয়েও শুরু হবে কাটাছেঁড়া, উঠবে নানা প্রশ্ন।