ঘুর্ণিতে কাবু দক্ষিণ আফ্রিকা! ইডেন টেস্টে শেষ হাসি হাসবে কে?

ওয়েব ডেস্ক: দীর্ঘ ৬ বছর পর টেস্ট ক্রিকেট হচ্ছে ইডেনে (Eden Test)। কানায় কানায় পূর্ণ স্টেডিয়াম। ভারতের জন্য সমর্থন বিপুল। সাধারণত টেস্ট ক্রিকেটে এত দর্শকের উপস্থিতি দেখা যায় না। কিন্তু ইডেন যেন ভালোবাসা দিয়ে ভরিয়ে দিয়েছে লাল বলের ক্রিকেটকে। কিন্তু এই ম্যাচের (India Vs South Africa) ফলাফল কী হবে? দ্বিতীয় দিনের খেলা শেষে ভারত দক্ষিণ আফ্রিকার থেকে এগিয়ে রয়েছে। কিন্তু ইডেনের পিচে চতুর্থ ইনিংসে ব্যাটিং করে ম্যাচ জেতা মোটেই সহজ নয়। তাহলে কি এই ম্যাচে এখনও ঘুরে দাঁড়াতে পারে প্রোটিয়া দল?

শুক্রবার টেস্টের প্রথম দিন টসে ব্যাটিং করার সিদ্ধান্ত নেন প্রোটিয়া অধিনায়ক টেম্বা বাভুমা। কিন্তু তাঁর সেই সিদ্ধান্ত সফল হতে দেননি বুমরা, সিরাজরা। ১৫৯ রানেই শেষ হয়ে যায় বিপর্যয়ের মুখে পড়া দক্ষিণ আফ্রিকার ব্যাটিং লাইনআপ। প্রথম দিনেই ব্যাটিং করতে নামে টিম ইন্ডিয়া। ১ উইকেট হারিয়ে ভারতের স্কোর যখন ৩৩ রান, তখনই শেষ হয় প্রথম দিনের খেলা।

আরও পড়ুন: রাহানেই ভরসা! কে এল রাহুলকে কেন দলে নিতে পারল না KKR?

আশা ছিল দ্বিতীয় দিন ভালো ব্যাটিং করে দক্ষিণ আফ্রিকাকে বড় রানের লিড দিয়ে ম্যাচের চালকের আসন দখল করবে টিম ইন্ডিয়া। কিন্তু ভারতও ব্যাটিং বিপর্যয়ের মুখে পড়ে। এই অবস্থায় ‘মড়ার উপর খাঁড়ার ঘা’ হয়ে দাঁড়ায় অধিনায়ক শুভমন গিলের চোট। ঘাড়ে ব্যাথা নিয়ে মাঠ ছাড়ার পর আর ব্যাটিং করতে নামেননি তিনি। শেষমেশ ৩০ রানের লিড দিয়ে ১৮৯ রানে শেষ হয় ভারতের প্রথম ইনিংস।

দ্বিতীয় দিনেই দ্বিতীয় ইনিংসের জন্য ব্যাট করতে নামে দক্ষিণ আফ্রিকা। কিন্তু এবারেও দেখা যায় একই ছবি। তবে এবার পেসার নয়, স্পিনারদের জালে ফেঁসে একের পর এক উইকেট হারায় প্রোটিয়া দল। জাদেজা ও কুলদীপের ঘুর্ণিতে জর্জরিত হয়ে এক এক করে ৭ উইকেট হারায় দক্ষিণ আফ্রিকা। দ্বিতীয় দিনের শেষে ৭ উইকেটে ৯৩ রান ওঠে প্রোটিয়া দলের স্কোরবোর্ডে। ৬৩ রানের লিড নিয়ে দ্বিতীয় দিনের খেলা শেষ করে দক্ষিণ আফ্রিকা। ক্রিজে অপরাজিত রয়েছেন প্রোটিয়া অধিনায়ক টেম্বা বাভুমা এবং কর্বিন বস্ক।

দক্ষিণ আফ্রিকা যদি রবিবার সকালে সামলে খেলে ভারতের সামনে ১৫০ রানের টার্গেট দেয়, তাহলে সেই রান তাড়া করে ম্যাচ জেতা ভারতের কাছে সহজ হবে না। তবে যদি ১০০ রানের কম টার্গেট হয়, সেক্ষেত্রে একটা বাড়তি মনোবল নিয়ে ব্যাটিং করতে নামবে টিম ইন্ডিয়া। সব মিলিয়ে, ইডেন টেস্টের দ্বিতীয় দিনের শেষে ম্যাচে দক্ষিণ আফ্রিকার থেকে খানিক এগিয়েই রয়েছে ভারত।